Патријархова посланица од 27. августа 1924.
Јављам вам се свима и одавде из Пећи, из свете пећке Патријаршије, после прве свете службе коју као први Патријарх са свом браћом архијерејима и другим свештеним служиоцима одслужих у њеном 
светом храму данас на празник Велике Госпође, и шаљем вам свима свој патријархски благослов.

Велику сам славу овде данас прослављао заједно са нашим љубљеним Краљем и Његовим Домом, са многим побожним народом са старешинама свију власти и са народним просветитељим и учитељима, с нашом омладином и са нашом јуначком војском. Славио сам славу обновљења наше древне српске Патријаршије коју је основао велики цар Душан и која је, као добра мати, послужила нашем народу са великом љубављу и самопрегоревањем, па је због тога непријатељи наши били укинули. Она је сада у нашем времену после славних победа наше војске и постанка нове наше велике државе поново враћена нашем народу. Све светиње наше вере и наше цркве поново су под њеном влашћу и њеном заштитом. Нека се дакле под њом поново уједине и отворе сва српска срца да са онаквом љубављу примају њену реч и јеванђељску проповед са каквом их је она свагда својој верној деци предавала. Чувајмо своју веру и своју цркву, јер нас је само та вера и та црква сачувала кроз највеће патње и одржала нас да се пред светом поново јавимо као народ достојан слободе и срећна живота у својој слободној држави. Позивам вас све, драга децо моја духовна, да и ви у својим храмовима узносите Богу молитве да благослови рад наше Патријаршије и да под њеном управом све више хвата корена наша вера у срцима нашег народа и да јеванђељска наука буде главни закон његовог живота. Препоручујући вам такве молитве и братску међусобну љубав, ја вас све поздрављам и са престола наших древних Патријарха и све вас благосиљам њиховим светим благословом да би Господ подарио свако добро душевно и телесно и вама и свима вашим драгим. Нека буде благослов Господњи над свима вама по његовој благодети и човекољубљу.

Извори 

 Политика, бр. 5.870 од четвртка 28. августа 1924, страна 3.

Спољашње везе 

 Православље, „Уједињење Српске Православне Цркве – обнова Пећке патријаршије“
 Православље, „Уједињење Српске Православне Цркве 1920. године“

Димитрије Павловић
Српска православна црква
Посланице
Пећ
1924.